સ્વ. ઉમાશંકરભાઈની સરસ મજાની પંક્તિઓનું સ્મરણ થાય છે. ‘ભૂતના સંસ્મૃતિ તારે, વર્તમાન ગૂંથી રહું. વર્તમાન મધુર સ્વપ્ને ભાવિની ઝંખના કરું.’ જીવનમાં સંતોષનું મહત્વ છે, પણ એવો સંતોષ પ્રમાદ કે પલાયનવાદનું સમર્થન નથી કરતો. માણસ નિરંતર ગતિશીલ રહે, પુરુષાર્થવાદી રહે અને જ્ઞાન-વિજ્ઞાન તેમજ સુખ-સમૃદ્ધિ માટે ધર્મપૂર્વક પ્રયત્નશીલ રહે એ જીવનનું લક્ષ્ય. એટલે જીવનમાં વર્તમાનનું મતલબ કે જે છે, તેનું આગવું મહત્વ છે. એ વર્તમાન જ ભાવિ પ્રગતિની પૃષ્ઠભૂમિ બનવાનો છે અને ભૂતકાળના અનુભવો સાવધાની અને સંકલ્પબદ્ધતાનું મહત્વ સમજાવવાના છે, એમ વિચારીને માણસે એ ત્રણેયના સમન્વયવાદી બનવું જોઈએ.